### Beslutninger

Sagens behandling blev udsat i byrådets møde den 24. maj 2023.

###

Beslutningsforslag fra S, KF og V

[adresse] ønsker at være en erhvervsvenlig kommune. Vi tager mange initiativer og går i den rigtige retning, men vi vil gerne fra Socialdemokratiets, Det Konservative Folkeparti og Venstres side være bannerfører for et større politisk fokus. Vi ønsker at skabe en bedre forbindelse mellem kommunen og erhvervslivet. Det er for os en forudsætning, at vi har et sundt og velfungerende erhvervsliv, der kan være med til at bidrage til grøn vækst og velfærd. Vi ser ligeledes erhvervslivets trivsel som en nøgleindikator på, hvor godt på vej vi er til at løse vores “Vilde Problemer”.

På mødet i Økonomiudvalget den 9. november 2022 drøftede udvalget en konkret liste over mulige erhvervspolitiske temaer, som kunne danne baggrund for temadrøftelser i udvalget i første halvdel af 2023. Dette understreger, at der er stort fokus på den erhvervspolitiske dagsorden.

Derfor foreslår vi følgende:

En navneændring fra Økonomiudvalget til Økonomi- og Erhvervsudvalget.

En navneændring kan bidrage til at tydeliggøre en række strukturelle ændringer i udvalgets måde at arbejde på. Det drejer sig bl.a. om at få mere tid til at prioritere og gå i dybden med erhvervspolitiske temaer af særlig interesse og bevågenhed.

Konkrete forslag følgende:

1. At antallet af udvalgsmøder øges, således at udvalget eksempelvis mødes fem til syv gange mere om året. Dette vil bidrage til at sikre yderligere tid til sagsbehandlingen af aktuelle sager, herunder også at udvalget får tilstrækkelig tid til at komme i dybden med temadrøftelser og politikudvikling.

2. At der indføres træffetid med udvalget, hvor erhvervslivet får mulighed for at mødes med udvalget. Den tættere kobling til erhvervslivet og erhvervslivets forbedrede adgang til udvalgets medlemmer kan bidrage til at sikre, at udvalgets medlemmer får et stærkere billede af erhvervsstrukturerne i [adresse], erhvervslivets udfordringer og muligheder, mv.

3. At der dedikeres tid på møderne til erhvervsudvikling og -politik. Det kan f.eks. være i form af, at der på møderne afsættes 30 minutter til, at udvalget kan Drøfte specifikke temaer, erhvervsmæssige styrkepositioner, rekruttering, andre udfordringer eller lignende som optager udvalget og som udvalget gerne vil have mere kendskab til.

4. At udvalget får en mere aktiv rolle som arbejdsgruppe for særskilte erhvervspolitiske temaer. Det kan være i relation til et specifikt tema eller indsatsområde, f.eks. detailhandlen, hvor udvalget kan få en mere aktiv rolle i forhold til udviklingen af konkrete indsatser i samarbejdet med forvaltningen.

Ovenstående kan diskuteres, tilpasses og rettes til i udvalget.

På vegne af:

Det Konservative Folkeparti: Ella Larsen

Venstre: Herbert Jensen

Socialdemokratiet: Caroline Madsen, Ronja Frederiksen og Clavs Brandt